(Foto: Inquam Photos / George Călin)



„Poate acum se lămurește și dl. Tillerson că a fost o furtună într-un pahar cu apă”, a reacționat marți după-amiază Liviu Dragnea, la descinderea intempestivă a secretarului de stat american la București.

Rex Tillerson a aterizat săptămâna trecută la București, după un turneu asiatic, pentru a-l întreba pe ministrul de Externe Teodor Meleșcanu dacă puterea PSD-ALDE blochează achiziția rachetelor Patriot. Motivul l-a constituit absența în grup de la lucrările comisiei de Apărare care trebuia să avizeze această achiziție a parlamentarilor PSD și ALDE.

Liviu Dragnea spune că parlamentarii puterii nu au lipsit deliberat, ci au fost deturnați de... SPP.

„Sunt foarte curios ce s-a întâmplat acolo. Dl Bădălău ne-au spus că au fost invitați la poligonul de tir al SPP”, a spus Dragnea.

„Dacă SUA își mai fac probleme în ce privește angajamentul României în parteneriatul strategic înseamnă că avem noi o problemă de comunicare”, a precizat liderul social-democrat.

Este al doilea atac al lui Liviu Dragnea la adresa SPP în ultimele săptămâni. Președintele PSD îl acuzase pe directorul SPP Lucian Pahonțu că racolează membri PSD.

Proiectul privind achiziţia de rachete Patriot, adoptat de Camera Deputaţilor



Proiectul de lege privind achiziţia sistemului de rachete Patriot a fost marți adoptat de Camera Deputaţilor cu 279 de voturi „pentru”, un vot „împotrivă” şi o abţinere, potrivit News.ro.



Cu o zi înainte proiectul a fost adoptat şi de Senat. Legea va ajunge la preşedintele Klaus Iohannis pentru promulgare, astfel încât până la 1 decembrie să poată fi semnat contractul cu SUA pentru achiziţia rachetelor. Până la jumătatea lunii viitoare urmează să fie plătită şi prima tranşă de 910 milioane de dolari.

„Primul sistem de rachete sol-aer cu bătaie mare (HSAM) se contractează până la 31 decembrie 2017, în configuraţia din primul contract de tip LOA şi la preţul reprezentând contravaloarea în lei a sumei de 910,10 milioane USD, inclusiv TVA, din valoarea totală estimată de circa 4,64 miliarde UST, inclusiv TVA”, se arată în textul legii.